### | | | | --- | --- | | | | | --- | | **Byråd** 26. juni 2018 Sagsnr. 710-2018-15936 Dok.nr. 710-2018-161459 Sagsbehandler DPHNED | | 114.                Udvidelse af antallet af vuggestuepladser i [adresse] - Åbent

###

|  |  |
| --- | --- |
| Tidl. politisk behandling | ØK, 13.03.18, pkt. 41 |
| Forventet sagsgang | BS-U, TM-U, ØK, BY |
| Lovgrundlag |  |

###

**SAGENS INDHOLD**

Byrådet har i Budget 2018-2021
afsat 3,3 mio. kr. til etablering af 12 vuggestuepladser i [adresse]. I
forbindelse med Økonomiudvalgets behandling af sag vedrørende frigivelse af
rådighedsbeløb 13. marts 2018 blev sagen sendt tilbage til fornyet vurdering
af, om den foreslåede løsning er holdbar på længere sigt, og om der kan tænkes
en anden løsning til forøgelse af vuggestuekapaciteten i [adresse].

Byrådet skal i denne sag tage stilling til etablering af
yderligere vuggestuepladser i [adresse], så den samlede udvidelse
bliver på i alt 32 vuggestuepladser. Det foreslås derfor, at der afsættes
yderligere et rådighedsbeløb på 3,5 mio. kr. Byrådet skal samtidigt tage
stilling til en anlægsbevilling på 550.000 kr. til udgifter til projektering af
til- og ombygning i forbindelse med forslaget om etablering af de to
vuggestuegrupper samt afholdelse af anlægsudgifter og leje i 2018 i forbindelse
med opstilling af en midlertidigt lejet pavillon ved børnehaven til genhusning.

I overensstemmelse med vurderingen af pladsbehovet
ibrugtages i første omgang 24 vuggestuepladser. Arealmæssigt planlægges
tilbygningen dog med et omfang, der muliggør, at man, såfremt der indtræffer et
stigende pladsbehov i fremtiden, politisk kan godkende, at der yderligere
indskrives otte børn. Det betyder, at der med dette forslag udbygges med op til
32 vuggestuepladser.

Der vil i byggeperioden være væsentlige gener for børn og
personale, hvorfor der vil være behov for genhusning af en del af børnene.
Dette kan ske i en lejet pavillon, der midlertidigt opstilles ved børnehaven. I
tidligere fremsendte sag var genhusning beskrevet til at kunne foregå i
dagplejens legestuelokaler. Det er dog ikke længere en mulighed, da der
allerede er indskrevet vuggestuebørn i disse lokaler. Pavillonen tænkes
opstillet i efteråret 2018 for samtidigt at kunne løse forventede
kapacitetsmæssige udfordringer i området. Der forventes en genhusningsperiode
på 12 måneder.

Byggeriet planlægges udført fra april til oktober 2019,
således at de nye lokaler vil være klar til brug 1. november 2019.

**VURDERING**

I [adresse] er antallet af
dagplejere faldet fra 17 i 2017 til 14 i 2018. Det forventes ikke, at det
bliver muligt at øge kapaciteten af dagplejere til 2017-niveau i [adresse].
Kapaciteten af 0-2 års pladser i [adresse] består af én vuggestuegruppe med 12
pladser og 48 dagplejepladser.

[adresse] på
dagtilbudsområdet, som behandles i særskilt sag, viser en stigende mangel på
0-2-års pladser i [adresse]. Som følge af manglen på dagplejepladser benyttes
merindskrivning i den eksisterende vuggestuegruppe i [adresse]. Det
har dog ikke været muligt at efterkomme hele det stigende behov ved at
merindskrive børn i denne ene vuggestuegruppe. Der er derfor allerede fra marts
2018 etableret en midlertidig vuggestuegruppe på 12 børn i dagplejens
legestuelokaler i [adresse], der ligger som nabo til [adresse]. De 12
pladser blev oprettet som forløber for etableringen af de 12 permanente pladser
i [adresse], der var afsat finansiering til i Budget 2018-2021. Der forventes fra
august 2018 også merindskrivning i den vuggestuegruppe, der er midlertidig
etableret i legestuelokalerne.

Børn og Skole vurderer, at det fortsat vil være vanskeligt
at rekruttere dagplejere i [adresse]. Med baggrund i udviklingen siden 2017 samt
en risiko for, at kapaciteten i dagplejen kan falde yderligere, vurderes det,
at etablering af op 32 vuggestuepladser, hvoraf de 24 ibrugtages i første
omgang, er påkrævet for at kunne dække pasningsbehovet i [adresse] de kommende år.

Børn og Skole foreslår, at etableringen af de 32
vuggestuepladser tager udgangspunkt i det tidligere fremsendte projekt- og
skitseforslag, som blev fremlagt for Økonomiudvalget 13. marts 2018. Det
betyder, at de foreslåede to vuggestuegrupper etableres i [adresse]
[adresse].

Det vurderes, at et nyt projektforslag til etablering af 32
vuggestuepladser ved en til- og ombygning af [adresse] kan
fremlægges til politisk behandling ultimo 2018. Projektets tilbygning udløser
krav for etablering af fire nye parkeringspladser, hvilket vurderes at dække
behovet for parkering i de fleste situationer.

**ØKONOMI**

Der er i Budget 2018-2021 afsat 3,3 mio. kr. til etablering
af 12 vuggestuepladser i [adresse]. Herudover er der afsat 191.000 kr. årligt til
drift af vuggestueafsnittet. Beløbet dækker merudgifter på 93.000 kr. til drift
af vuggestuepladser og 98.000 til bygningsdrift.

Det vurderes, at der med et yderligere rådighedsbeløb på 3,5
mio. kr. kan etableres i alt 32 vuggestuepladser. Udgifterne til den ekstra pladsudvidelse
foreslås finansieret af kassebeholdningen. Den samlede anlægssum for de to
vuggestuegrupper kan således estimeres til 6,8 mio. kr.  Anlægget fordeles på
følgende hovedaktiviteter:

|  |  |
| --- | --- |
| **Aktivitet:** | **Budget kr.** |
| Håndværkerudgifter inkl. uforudsete udgifter og byggeplads og inkl. etablering af udearealer, krybberum samt fast inventar (pusleborde o. lign.) | 5.024.000 kr. |
| Ekstern rådgivning | 622.000 kr. |
| Intern bygherrerådgivning | 134.000 kr. |
| Etablering af parkeringspladser | 100.000 kr. |
| Genhusningsomkostninger til leje af midlertidig pavillon opstillet ved institutionen inkl. opstilling og nedtagning mm | 722.000 kr. |
| Løst inventar | 50.000 kr. |
| Bygherreomkostninger inkl. byggesagsomkostninger, forundersøgelser mm | 148.000 kr. |
| Anlægsudgifter i alt | 6.800.000 kr. |

Drift af en vuggestueplads koster netto ca. 8.300 kr. mere
pr. plads pr. år end en dagplejeplads. Herudover vil der være øgede udgifter
til bygningsdrift.

Drift af 24 vuggestuepladser (som er det, der i første
omgang ibrugtages) koster således netto ca. 200.000 kr. mere pr. år end ved
drift af dagplejepladser. Der er afsat 93.000 kr. i budgettet. Merudgiften på
107.000 kr. pr. år håndteres i forbindelse med den tekniske budgetlægning for
2019-2022.

Der er fra og med 2018 budgetteret med en årlig merudgift
til bygningsdrift på 98.000 kr. I 2018 og 2019 vil der være merudgifter til
genhusning og drift af vuggestuepladser, da der allerede fra marts 2018 sker en
merindskrivning i [adresse].

Fra og med 2020 forventes den årlige merdriftsudgift til
bygningsdrift af udgøre 45.000 kr. i stedet for de budgetterede 98.000 kr. Det
skyldes, at projektet omfatter en mindre tilbygning og mere ombygning af
eksisterede lokaler, og ikke som forudsat en tilbygning på 150 m².
Mindreudgiften til bygningsdrift på 53.000 kr. pr. år håndteres i forbindelse
med den tekniske budgetlægning for 2019-2022.

De samlede driftsmæssige merudgifter ved etablering af 24
vuggestuepladser beløber sig til 245.000 kr. pr. år. Der skal derfor afsættes
yderligere 54.000 kr. pr. år til afledt drift. Dette håndteres i forbindelse
med den tekniske budgetlægning for Budget 2019-2022.

Børn og Skole foreslår, at der gives en anlægsbevilling på 550.000
kr. til projektering, genhusning i 2018 samt diverse omkostninger.
Anlægsbevillingen kan finansieres af det afsatte rådighedsbeløb i 2018.

**INDDRAGELSE**

En administrativ styregruppe med repræsentanter fra
ejendomscentret, [adresse] ledelse, områdeleder, medarbejdere og
arbejdsmiljørepræsentant samt dagtilbudschefen vil blive involveret i
udarbejdelsen af skitseforslaget for udvidelsen.

**INDSTILLING**

Direktøren for Børn og Skole indstiller til Byrådet:

1. At der gives et tillæg til det afsatte
rådighedsbeløb i 2018 på 3,5 mio. kr. til etablering af i alt 32
vuggestuepladser i [adresse] finansieret af kassebeholdningen.

2. At der
godkendes en anlægsbevilling på 550.000 kr. i 2018 til projektering, genhusning
i 2018 samt diverse omkostninger i forbindelse med etablering af 32
vuggestuepladser i [adresse]. Beløbet finansieres af det afsatte
rådighedsbeløb på 3,3 mio. kr. i Budget 2018-2021 til 12 vuggestuepladser.

3. At de
øgede driftsudgifter på 54.000 kr. pr. år indarbejdes i det tekniske budget.

**BESLUTNING**

***Børne- og Skoleudvalget, 7. juni 2018:***

Fraværende:Elsebeth Lassen

Indstilles godkendt.

***Teknik- og Miljøudvalget, 14. juni 2018:***

Fraværende:Leif Madsen

Indstilles godkendt.

***Økonomiudvalget, 19. juni 2018:***

Fraværende:Ingen

Indstilles godkendt med den tilføjelse, at der inden
Byrådets behandling fremsendes relevant tegningsmateriale.

***Borgmestersekretariatet, 21. juni 2018:***

Det bemærkes, at der er tilføjet tegningsmateriale som bilag
jævnfør indstillingen fra Økonomiudvalget 19. juni 2018

**Bilag**

|  |  |
| --- | --- |
| Tilbygning Mælkevejen 2 gr a 16\_Skitser 25.05.2018 | 710-2018-166793 |